S คาดครึ่งปีหลัง “ธุรกิจโรงแรม” ในตปท.ฟื้น อานิสงส์โควิดคลี่คลาย-เข้าไฮซีซั่น
S มองครึ่งปีหลัง “ธุรกิจโรงแรม” ในตปท.ฟื้น รับปัจจัยบวกโควิดมีทิศทางที่ปรับตัวดีขึ้น ส่งผลให้การท่องเที่ยวจะเริ่มกลับมาฟื้นตัว โดยเฉพาะในประเทศอังกฤษที่เตรียมเข้าสู่ช่วงไฮซีซั่น จะทำให้สามารถรับรู้รายได้เข้ามาเต็ม 6 เดือน
30 ส.ค. 2564

นายชัยรัตน์ ศิวะพรพันธ์ ประธานเจ้าหน้าที่บริหารการเงิน บริษัท สิงห์ เอสเตท จำกัด (มหาชน) หรือ S เปิดเผยว่า บริษัทฯคาดทิศทางผลประกอบการในกลุ่มธุรกิจโรงแรมจะปรับตัวดีขึ้นอย่างมากในช่วงครึ่งปีหลังนี้ โดยได้รับปัจจัยหนุนจากสถานการณ์การแพร่ระบาดของเชื้อไวรัสโควิด-19 ในต่างประเทศคลี่คลายไปในทิศทางที่ปรับตัวดีขึ้น ส่งผลให้การท่องเที่ยวจะเริ่มกลับมาฟื้นตัว โดยเฉพาะในประเทศอังกฤษที่เตรียมเข้าสู่ช่วงไฮซีซั่น ซึ่งจะเป็นการรับรู้รายได้เข้ามาเต็ม 6 เดือน มากกว่าช่วงครึ่งปีแรกที่มีการรับรู้รายได้เพียง 4 เดือน
นอกจากนี้บริษัทฯจะมีการปรับราคาให้บริการโรงแรมในเกาะมัลดีฟส์เพิ่มขึ้นอย่างมีนัยสำคัญเพื่อให้บริการกับกลุ่มที่มีกำลังจ่ายสูง ซึ่งคาดว่าจะได้รับการตอบรับที่ดีเช่นกัน
“การเดินทางที่จะเพิ่มมากขึ้นในช่วงปลายปีนี้เชื่อว่าจะเข้ามาช่วยหนุนผลประกอบการของกลุ่มโรงแรมของบริษัทเติบโตอย่างมีนัยสำคัญ หลังจากที่สถานการณ์การแพร่ระบาดของเชื้อไวรัสโควิด-19 คลี่คลายลง” นายชัยรัตน์ กล่าว
 